सबसे अधिक जानें धर्म के मामलों में उठे विवादों में ही जाती रही हैं। क्रूसेड, ज़ेहाद या धर्मयुद्ध बस नाम के धर्म युद्ध होते हैं। यथार्थ में तो ये ज़्यादातर अधर्म पर ही लड़े जाते हैं। जीवन के सारे संस्कार इन्हीं धर्मों की बपौती बन गए हैं। इनके रहते कोई न तो अपने ढंग से जी सकता है और न ही मर सकता है। धर्म से बाहर जाकर जीवन साथी तक चुनने की छूट नहीं। जिसने भी यह छूट लेने की कोशिश की उसके प्राण संकट में पड़े। अभी हाल में एक देश की गर्भवती युवती को न्याय मूर्तियों ने केवल इसलिए मृत्युदंड की सज़ा सुनाई की उसने ग़ैर धर्म के युवक से प्रेम विवाह कर लिया था। उन न्याय की मूर्तियों से यह कोई पूछने वाला नहीं कि क्या उसने जो किया वह उन न्यायमूर्तियों ने नहीं किया है? क्या उनकी पत्नियाँ गर्भवती नहीं हुई हैं? क्या माँ बनना पाप है? अगर यह पावन सृष्टि पाप है तो क्या उस पाप को इस युवती ने अकेले संपादित किया है? उस युवक को भी इन्होंने मृत्युदंड क्यों नहीं सुनाया जो इस सृजन के पाप में आधे का हिस्सेदार है?